UDHËZIM
Nr. 15, datë 19.7.2016

PËR DISA SHTESA DHE NDRYSHIME NË UDHËZIMIN NR. 19, DATË 1.9.2011, “PËR MODALITETET E APLIKIMIT TË PULLAVE TË AKCIZËS DHE PULLAVE FISKALE NË PRODUKTET E DUHANIT, BIRRËS DHE ALKOOLIT”, TË NDRYSHUAR

Bazuar në nenin 102, pika 4 të Kushtetutës së Republikës së Shqipërisë, nenet 40, 41, 42 dhe 108 të ligjit nr. 61/2012, “Për akcizat në Republikën e Shqipërisë”, të ndryshuar nenet 48/1; 50/1; 51; 70 dhe 71 të vendimit të Këshillit të Ministrave nr. 612/2012, “Për dispozitat zbatuese të ligjit “Për akcizat”, të ndryshuar”, ministri i Financave 

UDHËZON:

Në udhëzimin nr. 19, datë 1.9.2011, “Për modalitetet e aplikimit të pullave të akcizës dhe pullave fiskale në produktet e duhanit, birrës dhe alkoolit”, të ndryshuar, bëhen ndryshimet dhe shtesat si më poshtë vijon:
1. Baza ligjore ndryshohet sipas përmbajtjes së mëposhtme:
“Bazuar në nenin 102, pika 4 të Kushtetutës së Republikës së Shqipërisë, nenet 40, 41, 42 dhe 108 të ligjit nr. 61/2012, “Për akcizat në Republikën e Shqipërisë”, të ndryshuar nenet 48/1; 50/1; 51; 70 dhe 71 të vendimit të Këshillit të Ministrave nr. 612/2012, “Për dispozitat zbatuese të ligjit “Për akcizat”, të ndryshuar”.
2. Në nënpikën 3.1 të pikës 3, pas përkufizimit “Sistemi qendror i monitorimit të gjurmimeve dhe shenjave” shtohen përkufizimet me përmbajtjen e mëposhtme:
“Depozitues i miratuar” është çdo person fizik apo juridik i autorizuar nga autoritetet doganore sipas përcaktimeve të ligjit 61/2012, “Për akcizat në Republikën e Shqipërisë”, të ndryshuar.
Statusin e “depozituesit të miratuar” e mban edhe furnitori i pullave të akcizës në përputhje me përcaktimet e nenit 50/1, të vendimit të Këshillit të Ministrave nr. 612, datë 5.9.2012, “Për dispozitat zbatuese të ligjit “Për akcizat”, të ndryshuar.
“Magazinë fiskale stokimi” është një ambient sipas përcaktimeve të ligjit të akcizës, ku priten, mbahen ose të dërgohen produkte të akcizës.

Në magazinat fiskale të stokimit mund të kryhet edhe vendosja e pullave të akcizës sipas përcak-timeve të nenit 48/1, të vendimit të Këshillit të Ministrave nr. 612, datë 5.9.2012, “Për dispozitat zbatuese të ligjit “Për akcizat”, të ndryshuar”.
3. Në pikën 4, bëhen ndryshimet si më poshtë vijon:
a) Fjalia e katërt e nënpikës 4.1, ndryshohet sipas përmbajtjes së mëposhtme: 
“Pullat e akcizës për birrën (prodhuesit e vegjël dhe birrat e importuara) do të vendosen përkatësisht te tapa (për shishet) dhe në fund ose në faqen anësore (për kanoçet).
b) Përpara paragrafit të fundit të pikës 4.1 shtohet paragrafi si më poshtë:
“Pullat e akcizës për produktin “cider” (të prodhuar dhe importuar) do të vendosen përkatësisht mbi tapa (për shishet me tape si ajo e birrës dhe për shishet me tapë në formë kërpudhe) dhe në fund ose në faqen anësore (për kanoçet).
Pullat e akcizës për fuçitë e produktit “cider” do të vendosen te prodhimet përkatëse mbi tapën e kontejnerit përkatës në mënyrë të tillë që të griset kur të hapet. 
4. Në nënpikën 5.2, të pikës 5, bëhen ndryshimet dhe shtesat si vijon:
a) Në fund të fjalisë së nënndarjes “ii”, të shkronjës “a”, shtohet fjalia me përmbajtën e mëposhtme:
 “Importuesit dorëzojnë paraprakisht tek autoriteti, certifikatën e garancisë për mbulimin e riskut të detyrimeve të akcizës gjatë importimit të produkteve të akcizës, për sasitë e pullave të akcizës që kanë porositur apo dhe që parashikojnë të porositen.”.
b) Në shkronjën “b” në fund të saj, shtohet paragrafi si më poshtë vijon:
“Nga data e daljes, afati i qëndrimit të pullave jashtë Republikës së Shqipërisë, është një vit kalendarik. Ky afat mund të shtyhet nga Autoriteti me kërkesë të arsyetuar të Importuesit. Në rast se nuk bëhet një kërkesë e tillë apo kërkesa refuzohet nga autoriteti, pullat duhet të kthehen nga Importuesi, brenda 45 ditësh kalendarike nga përfundimi i afatit njëvjeçar dhe t’i nënshtrohen procedurës së shkatërrimit si pulla të papërdorura. Në rast të moskthimit të pullave në afatin e përcaktuar, autoriteti procedon me prekjen e garancisë të depozituar për këtë qëllim.

c) Në shkronjën “e” pas fjalisë: “Importuesi ka të drejtën të jetë i pranishëm kur pullat e akcizës të paketohen dhe ngarkohen për t’u dërguar tek agjenti i dërgesës”, shtohet fjalia: “Lëvizja e pullave të akcizës nga marrësi te furnitori bëhet sipas procedurave doganore standarde të përcaktuara të eksportit”.
ç) Pas shkronjës “h” shtohen shkronjat “j” dhe “k” me përmbajtjen si më poshtë:
“j) Për furnizimin me pulla fiskale të depozituesve të miratuar (stokues) që importojnë produkte akcize pa pullë fiskale me qëllim vendosjen e pullës sipas ligjit për akcizën, do të procedohet sipas së njëjtës procedurë që ndiqet për depozituesit e miratuar prodhues/përpunues. Lëvizja e pullave të akcizës nga furnitori te depozituesi i miratuar, do të bëhet sipas procedurave doganore të përcaktuara me DSHA.
k) Miratimi i porosisë së pullave të akcizës u refuzohet importuesve nga autoriteti, kur porositësi nuk ka plotësuar kriterin e garantimit të detyrimit të akcizës sipas sasisë së pullave të porositura ose kur kjo shumë e garantuar nuk e mbulon të gjithë detyrimin e akcizës që i përgjigjet sasisë së pullave të porositura. Brenda 2 ditëve punë nga marrja e porosisë nga prodhuesi/importuesi, autoriteti duhet të njoftojë furnitorin me anë të Sistemit Qendror të Monitorimit të Gjurmëve dhe Shenjave, që kjo porosi është refuzuar.
i) Kur porositësi është shpallur debitor me vendim gjyqësor të formës së prerë apo kur ndaj tij është lëshuar urdhri i ekzekutimit nga gjykata lidhur me titullin ekzekutiv për rikuperimin me forcë të borxhit të akcizës nga vetë autoriteti, miratimi i porosisë së pullave, kryhet vetëm në rastet e parapagimit të detyrimeve të akcizës në çastin e porositjes së pullave fiskale, sipas përcaktimit të pikës 4, të nenit 40, të ligjit nr. 61/2012, “Për Akcizat në Republikën e Shqipërisë”, i ndryshuar, shoqëruar me një kërkesë me Degën Doganore ku është shpallur debitor.
Në rast të moskryerjes së parapagimit porositësit i refuzohet furnizimi me pullë akcizë. Brenda 2 ditëve punë nga marrja e porosisë nga prodhuesi/importuesi, autoriteti duhet të njoftojë furnitorin me anë të Sistemit Qendror të Monitorimit të Gjurmëve dhe Shenjave, që kjo porosi është refuzuar. Në të tilla raste, autoriteti mund të kyçë aksesin e prodhuesit si porositës, në Sistemin Qendror të Monitorimit të Gjurmëve dhe Shenjave; 
ii) Në rast se një sasi pullash akcize, në njësi të plota paketimi, e porositur nga importuesi, që i është dërguar marrësit (prodhuesit të huaj) nga furnitori i pullave të akcizës, por për shkak të ndryshimeve në marrëdhëniet kontraktore mes marrësit dhe importuesit apo për shkak të mungesës së produktit, nevojitet që këto pulla të dërgohen te marrësi (prodhuesi) i ri, importuesi i paraqet kërkesë me shkrim autoritetit që kjo sasi pullash të transferohet/dërgohet në adresë të një marrësi tjetër. Kërkesës i bashkëngjitet kopja e kontratës së furnizimit me marrësin e ri (prodhuesin e ri të huaj).
Pas aprovimit nga autoritetit doganor, furnitori mundëson:
- ndryshimin në bazën e të dhënave elektronike në Sistemin e Gjurmimit SicpaTrace, lidhur me furnitorin përfundimtar (apo prodhuesin e huaj përfundimtar) të dërgesës në rastin kur sasia e pullave që do të transferohet i përket një porosie të paprekur (të plotë). Kur porosia është e prekur, pra është hequr një sasi pullash nga porosia e plotë, duhet që pullat detyrimisht të kthehen te furnitori, të skanohen dhe më pas të ridërgohen në destinacionin e ri.
- pasqyrimin e të dhënave në sistemin elektronik online, me qëllim rakordimin e pullave të porositura, sipas porosisë me nr. ID;
Furnitori njofton autoritetin në rrugë zyrtare në lidhje me ndryshimet dhe pasqyrimin në sistemin e të dhënave të porositësit me furnitorin përfundimtar (apo prodhuesin e huaj përfundimtar); kostot e reja të transportit të pullave nga njëri marrës te tjetri përballohen nga vetë importuesi.”.
d) Numeracioni i shkronjës ekzistuese “j” ndryshohet në “l” dhe përmbajtja e saj ndryshohet si më poshtë vijon: 
“l) Në rast të ndonjë mospranimi të pullave të akcizës nga marrësi, agjenti i dërgesës duhet t’ia kthejë të gjithë dërgesën furnitorit. Lëvizja e pullave të akcizës nga marrësi te furnitori bëhet sipas procedurave doganore standarde të përcaktuara. Tarifat e transportit do të paguhen nga furnitori, por nëse papranueshmëria e dorëzimit shkaktohet nga informacioni i gabuar i dhënë nga importuesi, furnitori gëzon të drejtën të faturojë importuesin për këto kosto të tepërta të transportit. Furnitori duhet ta informojë menjëherë autoritetin se një “dërgesë e pranuar” është kthyer te furnitori. Asnjë shënim krediti nuk do t’i jepet importuesit shqiptar. Pullat e kthyera ose dërgohen në një destinacion të ri të miratuar nga autoritetet doganore ose shkatërrohen nën prezencë doganore sipas rasteve dhe procedurave të mëposhtme.
Në rast të identifikimit të defekteve të produktit nga marrësi, ky i fundit duhet të informojë furnitorin me shkrim se janë identifikuar pulla akcize me defekt. Referencat dhe detajet për pullat e akcizës, rrotën dhe sasinë duhet të përmenden qartësisht. Foto ose shembuj të pjesëve me defekte mund të kërkohen nga furnitori. Furnitori duhet t’i japë marrësit një autorizim të kthimit për pjesët me defekte në njësi të plota paketimi. Pas kësaj marrësi duhet të përdorë agjentin e dërgesës së furnitorit për kthimin e mallrave. Furnitori duhet të informojë menjëherë autoritetin nëse një dërgesë me defekte është kthyer te magazina e tij. Lëvizja e pullave të akcizës nga marrësi te furnitori bëhet sipas procedurave doganore standarde të përcaktuara.
Pas kontrollit të pullës së akcizës, nëse duket se ka një problem me cilësinë, furnitori do të angazhohet për ta zëvendësuar pa pagesë apo tarifë sasinë me defekt dhe ta ridërgojë te marrësi. Lëvizja e pullave të akcizës nga marrësi te furnitori bëhet sipas procedurave doganore standarde të përcaktuara. Veprimet e lartpërmendura me pullat duhet të regjistrohen nga furnitori në Sistemin Qendror të Monitorimit të Gjurmëve dhe Shenjave. Pullat me defekte të kthyera, shkatërrohen nën prezencë doganore.
Në rastet kur sasia e pullave të akcizës është prishur ose bëhet e papërdorshme përpara se ato të ngjiten ose gjatë procesit të ngjitjes, kur ky veprim bëhet në mënyrë automatike, agjenti i dërgesës duhet t’ia kthejë dërgesën importuesit. Lëvizja e pullave të akcizës të dëmtuara nga marrësi te furnitori bëhet sipas procedurave doganore standarde të përcaktuara. Dega doganore ku ka mbërritur sasia e pullave mund t’i kërkojë Drejtorisë së Përgjithshme të Doganave apo importuesit dokumente vërtetuese të porosisë së pullave, (nr. ID, datë porosie, nr. R dhe datë e DAV-së, eksporti), blerjes dhe dërgimit të sasisë së pullave në fjalë nga furnitori te marrësi. Pullat e dëmtuara apo të papërdorshme i nënshtrohen procesit të inventarizimit dhe të asgjësimit fizik, nën mbikëqyrjen e autoritetit, të përfaqësuesit të autoritetit tatimor dhe të furnitorit. Asgjësimi kryhet në ambientet e caktuara nga autoriteti sipas procedurës së përcaktuar në shtojcën 13 të këtij udhëzimi.
Në rast se importuesi kërkon rimbursim të akcizës së parapaguar për pullat e akcizës për rastet e parashikuara në nenin 40 të vendimit të Këshillit të Ministrave nr. 612/2012, “Për dispozitat zbatuese të ligjit për akcizat”, do të zbatohen dispozitat e nenit 41 të vendimit të Këshillit të Ministrave nr. 612/2012. Pullat e akcizës së shpërdoruara ose me tepricë, nuk mund të kthehen te furnitori dhe çmimi i pullës përkatëse të akcizës nuk mund të rimbursohet.”.
5. Në pikën 9 bëhen ndryshimet e mëposhtme: 
a) Pika 9.1 ndryshohet si më poshtë vijon:
“9.1 Importuesit e produkteve të akcizës, për të cilat kërkohet pulla fiskale, me përjashtim të depozituesve të miratuar që do të importojnë produkte akcizë pa pullë fiskale për shkak se do të bëjnë vendosjen e saj vetë në magazinat e tyre fiskale, do të bien dakord me prodhuesit që prodhojnë produktet e importuara ose çdo të huaj tjetër që shet me shumicë ose stampues, për të vendosur pullat e akcizës në produktet e tyre të importuara.”. 
b) Në pikën 9.3 togfjalëshi “ose në fund të kanoçeve të birrës” ndryshohet në “ose në fund të kanoçeve të birrës ose në faqen anësore kanoçeve të birrës”. 
c) Në pikën 9.3, shtohet një paragraf i dytë me këtë përmbajtje:
“Për produktin cider, pullat e akcizës në formën e pullës me adeziv, duhet të vendosen në majën e tapës së shisheve (për shishe me tapë si ato të birrës) ose duhet të fiksohen në pjesën e sipërme të grykës së shisheve (për shishet me tapë në formë kërpudhe) ose në fund të kanoçeve, ose në faqen anësore kanoçeve të ciderës në përputhje me kërkesat e dhëna në shtojcën 1 bashkëlidhur këtij udhëzimi.
6. Në shtojcën 1, pjesa e fundit “Pozicionimi i shiritave të akcizës në produktet e birrës”, ndryshohet si më poshtë:
“Shiritat e akcizës për birrën do të përdoren në pjesën e sipërme të tapës (për shishet dhe fuçitë e birrës) dhe poshtë ose në faqen anësore (për kanoçet).
 
Sipërfaqja në të cilën do të vendosen shiritat e akcizës duhet të jetë e thatë dhe pa asnjë kondensim, yndyrë ose substancë vajore.




Për kanoçet, pullat e akcizës duhet të përdoren në qendër të pjesës së fundit të kanoçes (shihni figurën 15) ose në faqen anësore (shihni figurën 15/1).

[image: ]

Figura 15. Aplikimi i shiritit të akcizës në fund të kanoçes
Figura 15.1. Aplikimi i shiritit të akcizës në faqen anësore të kanoçes

Për shishet, pullat e akcizës duhet të përdoren në qendër të pjesës së sipërme (shihni figurën 16: Përdorimi i shiritit të akcizës te shishet. 

Figura 16: Aplikimi i shiritit të akcizës për shishet
Për fuçitë, shiritat e akcizës duhet të përdoren përgjatë tapës (shihni figurën 17)

[image: ] [image: ]
Figura 17. Aplikimi i shiritit të akcizës për fuçitë.”.


7. Në fund të shtojcës 1 shtohet “Pozicionimi i shiritave të akcizës në produktet cider”, me përmbajtjen si më poshtë vijon:
 “Për produktin cider, me shishe si ato të birrës, pulla e akcizës është në formë rrumbullake si në figurën 18.
Figura 18. Aplikimi i shiritit të akcizës për produktet cider
Shiriti i pullës për shishet me tapë si ato të birrës duhet të përdoren në qendër të pjesës së sipërme njëlloj, si dhe për birrën e importit e paraqitur në figurën 16 të udhëzimit.
Sipërfaqja në të cilën do të vendosen shiritat e akcizës duhet të jetë e thatë dhe pa asnjë kondensim, yndyrë ose substancë vajore. 
Me qëllim përdorimin korrekt dhe mundësinë për kontroll efektiv të aplikimit të pullave të këtij produkti, për pullat e cider nga koncensionari do të konfigurohen në sistemin elektronik kode të ndryshme përkatësish për produktet e importuara dhe vendase respektivisht: “cider i importuar” dhe “cider vendi”. 
Shiriti i pullës së akcizës për shishet me tape në formë kërpudhe do të jetë dhe duhet të përdoren sipas përcaktimeve në pikat 2.1 e 2.2 të shtojcës 1, si dhe figurat 6–9 të udhëzimit.
Me qëllim përdorimin korrekt dhe mundësinë për kontroll efektiv të aplikimit të pullave të këtij produkti, për pullat e cider nga koncensionari do të konfigurohet në sistemin elektronik një kod i ri i dedikuar: “CIDER. Pullë e gjatë/shirit” sipas përshkrimit që do të përcaktohet nga autoriteti doganor në bashkëpunim me koncensionarin dhe personalizimi do të jetë në nivel kodimi: “import” ose jo, dhe volumi përkatës.
Për kanoçet, pullat e akcizës duhet të përdoren në qendër të pjesës së fundit të kanoçes ose në faqen anësore, si dhe për birrën (shihni figurën 15 dhe figura 15/1) 
Për fuçitë e ciderës, shiritat e akcizës do të jenë dhe do të aplikohen njëlloj si për fuqitë e birrës sipas figurës 17.
Me qëllim përdorimin korrekt dhe mundësinë për kontroll efektiv të aplikimit të pullave të këtij produkti, për pullat e ciderës nga koncensionari do të konfigurohet në sistemin elektronik një kod i ri i dedikuar: “CIDER fuçi” dhe personalizimi do të jetë në kodimi: “import” ose jo, dhe volumi përkatës.
8. Në tabelën 2: Sasitë minimale të porositjes së pullave të akcizës/fiskale dhe intervalet e rritjes mbi sasinë minimale, shtohet rreshti si më poshtë:

]







	Lloji i produktit 
	Sasia minimale e porosisë
	Intervalet e rritjes

	Cider
	1000
	1000















[bookmark: _GoBack]Çmimi (duke përjashtuar TVSH-në dhe çdo taksë tjetër apo detyrime pulle të aplikueshme, sipas ligjit shqiptar) për pullat e produktit “cider” është i njëjtë me çmimin e pullave të alkoolit sipas shtojcës nr. 2 të ligjit 61/2012.
9. Ky udhëzim hyn në fuqi pas publikimit në Fletoren Zyrtare.

MINISTRI I FINANCAVE
Arben Ahmetaj

SHTOJCA 13
PROCEDURA E SHKATËRRIMIT TË PULLAVE TË PAPËRDORURA/TË DËMTUARA/ME DEFEKTE

Për sasinë e pullave për të cilat kërkohet shkatërrimi/asgjësimi fizik, subjekti me anë të kërkesës tip që i bashkëlidhet udhëzimit, njofton Departamentin e Akcizës në Drejtorinë e Përgjithshme të Doganave, Degën Doganore Mbikëqyrëse dhe drejtorinë rajonale tatimore ku është regjistruar subjekti. Pas dakordësimit dhe rakordimit midis autoriteteve doganore dhe tatimore, caktohet data dhe ambienti ku do të kryhet shkatërrimi/asgjësimi fizik i pullave fiskale.
Shkatërrimi kryhet zakonisht dy herë në vit, në muajt qershor dhe dhjetor. 
Për kryerjen e shkatërrimit ngrihet një komision i posaçëm me përbërjen e mëposhtme:
- një përfaqësues nga Departamenti i Akcizës në Drejtorinë e Përgjithshme të Doganave;
- një përfaqësues nga dega doganore mbikë-qyrëse;
- një përfaqësues nga drejtoria rajonale tatimore përkatëse;
- një përfaqësues i subjektit.
Komisioni paraprakisht kryen numërimin e pullave fiskale që do të shkatërrohen, bën skanimin e tyre me anë të aparatit SICPAMOBILE për të vërtetuar që këto pulla i përkasin subjektit kërkues dhe me pas kryhet procesi i shkatërrimit të pullave (me grirje ose me djegie) në ambientet e përcaktuara për shkatërrim.
Për gjithë procesin e procedurës së shkatërrimit mbahet procesverbali përkatës në të cilin pasqyrohen të dhëna mbi sasinë e pullave të numëruara, të shkatërruara për secilin format, sasinë e pullave të shkatërruara në total. Procesverbali pasqyron edhe faktin e skanimit të pullave me aparatin SICPAMOBILE dhe rezultatet e skanimit.
Ky procesverbal, mbahet në katër kopje dhe nënshkruhet nga të gjithë anëtaret e komisionit që kanë qenë prezentë gjatë procesit të shkatërrimit.
Një kopje e këtij procesverbali i dërgohet përfaqësuesit të subjektit, një kopje i dërgohet autoritetit tatimor dhe dy kopjet e tjera administrohen nga autoriteti doganor.


KËRKESË

Drejtuar:	 Departamentit të Akcizës, në Drejtorinë e Përgjithshme të Doganave
                 Degës Doganore Mbikëqyrëse
                 Drejtorisë Rajonale Tatimore, Drejtoria e Përgjithshme e Tatimeve
Lënda: Për shkatërrimin e Pullave të dëmtuara apo të papërdorura

Data:_____________ emri/nënshkrimi i përfaqësuesit të operatorit

